dh-unibe/image-text_koenigsfelden-charters-post-1500 huggingface dataset:
7 mai 1361 ✳
Wir der sculth̄ un̄ der rat ze Sultz, tuͦnt kunt allen den die disen brief sehent oder hoerent lesen ✳ das vor uns in offenē geriht
Peter Tretschenbach un̄ Elsin, sin eliche froͧwe burgˀ ze Sultz gesunt von gottes gnaden libes un̄ und der sinne verjahent un̄ bekandent, das
si bede unvˀscheidenlich hant ze einem rehtē lipgeding in beden un̄ eins nach des anderen tod von den erwrdigen geistlichē froͧwn der eptischin und dem convent ze Kùnigsvelt gelegen in Costentzer bistuͦm Sant Claren ordens drie schatz reben ligent in der von Sultz ban am
Bowlilr weg nebent Peter Kempfelins reben zinsent von der eigenschaft dem ꝓbest ze Nerenbach jereglich vier schilling pffennīg ✳ un̄
ze merer sicherheit vertigotten die obgenemitē zwei gemechit als reht was Ruͦdigˀn von Watwilr einē burgˀ ze Sultz der do ze mal ✳
wissenthafter schaffener was der froͧwn von Kùnigsvelt vorgenāt der obgenemitē drier schatz reben an den vorgenātten lehen herren
un̄ enpfiengent si in bedē ze einē rehtē lipgeding von dem selben Ruͤdigˀ umb die selben vier schilling pfennīg geltes von der eigen schaft
doch mit solichē geding das si die vorgenātten reben in guͦtem bu haben sont un̄ das ein under in nach des anderen tod wenne aber si bede
niht ensint un̄ nach ir beder tod so sint die ob genemitē drie schatz reben urberlich un̄ ane alle wider rede der voregnemitē froͧwn von
Kùnigsvelt alles ane geverde ✳ har ùber ze einer gantzen sicherheit hant wir der sculth̄ un̄ der rat vorgenāt durch
beder teil bette unser stette ingesigel an disen brief gehenket der wart gegeben do man zalt von gottes gebùrtte
drùtzehen hundert sehtzig und ein jar des nehesten fritages nach unsers herren uffart. ✳